input: KOMISJONI RAKENDUSOTSUS,
  19. detsember 2013,
  Gruusia tunnustamise kohta vastavalt Euroopa Parlamendi ja nõukogu direktiivile 2008/106/EÜ seoses meremeeste väljaõppe- ja diplomeerimissüsteemidega
  (teatavaks tehtud numbri C(2013) 9224 all)
  (EMPs kohaldatav tekst)
  (2013/794/EL)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 19. novembri 2008. aasta direktiivi 2008/106/EÜ meremeeste väljaõppe miinimumtaseme kohta (1), eriti selle artikli 19 lõike 3 esimest lõiku,
  ning arvestades järgmist:
  (1)
  Direktiivi 2008/106/EÜ kohaselt võivad liikmesriigid otsustada, et nad kinnitavad kolmandate riikide poolt meremeestele antud asjakohaseid tunnistusi, juhul kui komisjon on asjaomast kolmandat riiki tunnustanud. Kõnealused kolmandad riigid peavad täitma kõiki nõudeid, mis on kehtestatud Rahvusvahelise Mereorganisatsiooni (IMO) 1978. aasta meremeeste väljaõppe, diplomeerimise ja vahiteenistuse aluste rahvusvahelises konventsioonis (edaspidi „STCW konventsioon”), mida on muudetud 1995. aastal.
  (2)
  Komisjoni otsusega 2010/705/EL (2) tühistati Gruusiale Euroopa Parlamendi ja nõukogu direktiivi 2001/25/EÜ (3) artikli 18 lõike 3 punkti c kohaselt antud tunnustus meremeeste väljaõppe- ja diplomeerimissüsteemi kohta. Vastavuskontrolli tulemuste ja Gruusia ametiasutuste esitatud teabe hindamisel ilmnes, et Gruusia ei vasta täies ulatuses STCW konventsiooni asjakohastele nõuetele.
  (3)
  10. septembril 2012. aastal saadetud kirjas taotles Küpros Gruusia tunnustamise taastamist. Pärast kõnealuse taotluse saamist hindas komisjon Gruusia väljaõppe- ja diplomeerimissüsteeme, et kontrollida, kas Gruusia täidab STCW konventsiooni nõudeid ja kas meremeeste tunnistustega seotud pettuse vältimiseks on võetud asjakohased meetmed. Hindamine põhines Euroopa Meresõiduohutuse Ameti ekspertide 2012. aasta oktoobris teostatud kontrollimise tulemustel ning Gruusia valitsuse esitatud teabel parandusmeetmete kohta.
  (4)
  Kontrollimise järgselt saadeti 6. veebruaril 2013 Gruusia ametiasutustele kiri, milles neil paluti esitada tuvastatud puuduste puhul võetavate vabatahtlike parandusmeetmete kava ja need puudused kõrvaldada.
  (5)
  Enamik puudusi oli seotud sellega, et STCW konventsiooni sätete täitmiseks puudusid õigus- ja haldusnormid, näiteks ei olnud nõuet, et Gruusia ametiasutused peaksid tegema järelevalvet välisriigi akrediteeritud merehariduse ja väljaõppe asutuste ning programmide puhul. Lisaks selgus, et kontrollitud merehariduse ja väljaõppe asutused ei rakenda teatavaid, näiteks simulaatori kasutamisega seonduvaid eeskirju. Ning veel, kõnealustel kontrollitud asutustel ei olnud väljaõppeks ning teatavate pädevuste hindamiseks vajalikku erivarustust.
  (6)
  15. mail 2013 ja 20. juulil 2013 saadetud kirjades teavitas Gruusia komisjoni, et tuvastatud puuduste kõrvaldamiseks on võetud meetmeid. Eelkõige märkisid Gruusia ametiasutused, et riiklikud õigusnormid on konventsiooniga vastavusse viidud ja et merehariduse- ja väljaõppe asutused on need õigusnormid rakendanud. Esitati tõendid, et puuduv väljaõppevarustus on hangitud ja kohale toimetatud.
  (7)
  Veel on kõrvaldamata Batumi navigatsioonikõrgkooli teatavaid koolitusruume ja -varustust käsitlevad puudused. Eelkõige tundub, et oleks vaja uuendada elektrilaborit ja meremeeste väljaõppes kasutatavaid pääste- ja valvepaate. Gruusial paluti võtta täiendavad parandusmeetmed. Kõnealused puudused ei sea aga kahtluse alla seda, et Gruusia meremeeste väljaõppe- ja diplomeerimissüsteemide üldine tase vastab STCW konventsiooni nõuetele.
  (8)
  Hindamise lõpptulemustest nähtub, et Gruusia täidab kõiki STCW konventsiooni nõudeid, kuna riik on võtnud asjakohased meetmed meremeeste tunnistustega seotud pettuse vältimiseks.
  (9)
  Komisjon esitas liikmesriikidele aruande hindamise tulemuste kohta.
  (10)
  Käesoleva otsusega ettenähtud meede on kooskõlas laevade põhjustatud merereostuse vältimise ja meresõiduohutuse komitee arvamusega,
  ON VASTU VÕTNUD KÄESOLEVA OTSUSE:
  Artikkel 1
  Gruusia meremeeste väljaõppe- ja diplomeerimissüsteeme tunnustatakse kooskõlas direktiivi 2008/106/EÜ artikliga 19.
  Artikkel 2
  Käesolev otsus on adresseeritud liikmesriikidele.
  Brüssel, 19. detsember 2013